കോവിഡ് മൂന്നാം തരംഗം കുട്ടികളെ ബാധിക്കുമെന്നതിന് അടിസ്ഥാനമില്ല: യുണിസെഫ് കോട്ടയം: കോവിഡ് മൂന്നാം തരംഗം കുട്ടികളെ കൂടുതലായി ബാധിക്കുമെന്ന വിലയിരുത്തലില് ശാസ്ത്രീയമായ യാതൊരു അടിസ്ഥാനവുമില്ലെന്ന് യുണിസെഫിന്റെ ഛത്തീസ്ഗഡ് സംസ്ഥാന മേധാവിയും മലയാളിയുമായ ജോബ് സക്കറിയ അഭിപ്രായപ്പെട്ടു. ആദ്യ രണ്ടു തരംഗങ്ങളിലും ഇന്ത്യയിലും വിദേശങ്ങളിലും കുട്ടികളില് ഒരേ തോതിലാണ് കോവിഡ് ബാധയുണ്ടായത് ഏഴു ശതമാനം. മുതിര്ന്നവരില് 40 ശതമാനം വരെ രോഗവ്യാപനത്തോത് ഉയര്ന്നപ്പോഴും കുട്ടികളില് രോഗം ഏഴു ശതമാനത്തില്തന്നെ തുടര്ന്നു.18 വയസില് താഴെയുള്ളവര്ക്ക് കോവിഡ് പ്രതിരോധ വാക്സിന് നല്കിയിട്ടില്ല എന്നതാണ് പ്രായം കുറഞ്ഞവരില് വൈറസ് കൂടുതലായി ബാധിക്കാന് സാധ്യതയുണ്ടെന്നതിന് അടിസ്ഥാനമായി പറയുന്നത്. എന്നാല് ലോകത്ത് ഒരിടത്തും കുട്ടികളില് അധികമായ തോതില് രോഗവ്യാപനം ഉണ്ടായിട്ടില്ല. വിദേശങ്ങളിലും ഏഴു ശതമാനത്തോടടുത്താണ് കുട്ടികളിലെ കോവിഡ് ബാധ.ഇന്ത്യയിലെ ജനസംഖ്യയില് 40 ശതമാനം 18 വയസില് താഴെയുള്ളവരായിരിക്കെ ഒന്നര വര്ഷത്തിനുള്ളില് രോഗബാധിതരില് ഏഴു ശതമാനം മാത്രമാണ് കുട്ടികള്. കുട്ടികളിലെ മരണനിരക്ക് ഒരു ശതമാനത്തില് താഴെയും. ശിശുക്കളെ അടുത്ത ഘട്ടത്തില് കൂടുതലായി ബാധിക്കും എന്നു പറയുന്നതില് ശാസ്ത്രീയ അടിസ്ഥാനമില്ല. ആഗോളതലത്തിലുള്ള പകര്ച്ച വ്യാധി നീരീക്ഷണ സ്ഥാപനങ്ങളുടെ സര്വേകളിലും ഇത്തരത്തില് സൂചന നല്കിയിട്ടുമില്ല. അതേ സമയം കുട്ടികള്ക്ക് കോവിഡ് കൂടിയ തോതില് ബാധിച്ചേക്കാമെന്ന മുന്കരുതലിലാണ് കേന്ദ്ര സര്ക്കാര് ഐസിയു സംവിധാനം ഉള്പ്പെടെ ചികിത്സാ സൗകര്യങ്ങള് ക്രമീകരിച്ചുവരുന്നത്. ഇക്കാര്യത്തില് കേന്ദ്ര ആരോഗ്യമന്ത്രാലയം മാര്ഗനിര്ദേശങ്ങള് പുറപ്പെടുവിച്ചിട്ടുണ്ട്. കോവിഡ് മൂന്നാം തരംഗം എന്ന് എവിടെ തുടങ്ങും എന്നതിലും നിലവില് ശാസ്ത്രീയമായ വ്യക്തതയില്ല. കേരളത്തില് ഉള്പ്പെടെ കോവിഡ് പ്രതിരോധത്തില് വീഴ്ചയും ഉദാസീനതയും തുടരുന്ന സാഹചര്യത്തില് രോഗബാധിതരുടെ എണ്ണം അനിയന്ത്രിതമായി വര്ധിക്കുന്നതിനെ മൂന്നാം തരംഗത്തിന്റെ തുടക്കമായി കാണാനാവില്ല. നിലവില് ചില വിദേശരാജ്യങ്ങളില് 1218 പ്രായപരിധിയിലുള്ളവര്ക്ക് ഫൈസര് ബയോണ് ടെക് വികസിപ്പിച്ച പ്രതിരോധവാക്സിന് നല്കുന്നുണ്ട്. ഇന്ത്യയില് ഈ വാക്സിന് നല്കുന്നതിന് അനുമതിയായിട്ടില്ല. 12 വയസില് താഴെയുള്ള കുട്ടികള്ക്കുള്ള വാക്സിന് ആഗോളതലത്തില് പരീക്ഷണ ഘട്ടത്തില് എത്തിയിട്ടേയുള്ളു. കോവിഡ് വൈറസിന് അടുത്ത ഘട്ടത്തില് ഏതു തരത്തില് വകഭേദം സംഭവിക്കുമെന്നോ ഏതു പ്രായക്കാരെ കൂടുതലായി ബാധിക്കുക്കുമെന്നോ കൂടുതല് വിനാശകരമാകുമെന്നോ വൈദ്യശാസ്ത്രപരമായ കണ്ടെത്തലുകളുണ്ടായിട്ടില്ല. വൈറസിന്റെ തീവ്രത എത്രകാലം തുടരുമെന്നതിലും വ്യക്തതയില്ല.പൊതു സാഹചര്യങ്ങളുടെയും രോഗവ്യാപനസാധ്യതകളുടെയും അടിസ്ഥാനത്തിലെ നിരീക്ഷണങ്ങളുടെ അടിസ്ഥാനത്തില് മാത്രമാണ് നിലവിലെ വിലയിരുത്തലുകള്. കര്ക്കശമായ നിബന്ധനകളും മുന്കരുതലുകളും സ്വീകരിച്ച വിവിധ രാജ്യങ്ങളില് കോവിഡ് നിയന്ത്രണ വിധേയമായി എന്നത് ശുഭസൂചനയാണ്. ഇത്തരത്തില് ജാഗ്രതയിലും നിയന്ത്രണത്തിലും കോവിഡിനെ നേരിടുകയാണു വേണ്ടതെന്ന് ജോബ് സക്കറിയ പറഞ്ഞു. മുമ്ബ് യുണിസെഫ് കേരളം, തമിഴ് സംസ്ഥാനങ്ങളുടെ മേധാവിയായിരുന്നു കുന്നംകുളം സ്വദേശിയായ ജോബ് സക്കറിയ. റെജി ജോസഫ്